

ZMLUVA O POSKYTOVANÍ UPRATOVACÍCH SLUŽIEB Č. [•]

uzatvorená v súlade s § 269 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) (ďalej len „Zmluva“)


1. Objednávateľ:		
Názov:				Univerzita Mateja Bela v Banskej Bystrici  
Sídlo:				Národná 12, 974 01  Banská Bystrica
Právna forma:	verejná vysoká škola podľa zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, zriadená zákonom č. 139/1992 Zb. o zriadení Univerzity Mateja Bela v Banskej Bystrici
IČO:                           		30 232 295
DIČ :                       		2021109211		
IČ DPH: 			SK 2021109211 
Bankové spojenie:		Štátna pokladnica Bratislava
IBAN:				SK 67 8180 0000 0070 0024 2204 
SK 43 8180 0000 0070 0027 6877 
SK 63 8180 0000 0070 0018 0875
SK 75 8180 0000 0070 0009 5590
Štatutárny orgán:   		doc. Ing. Vladimír Hiadlovský, PhD., rektor 
Osoba oprávnená 
podpísať Zmluvu:	PhDr. Martina Straková, kvestorka na základe Splnomocnenia č. sp.: REK/639/2026/109-SR, č. záznamu: REK/2915/2026 zo dňa 01.09.2026 
Osoba oprávnená rokovať 
vo veciach technických:	Mgr. Ján Gréner, riaditeľ Správy účelových zariadení Univerzity Mateja Bela v Banskej Bystrici
Kontakty:			048/446 6914, jan.grener@umb.sk 

(ďalej len „objednávateľ“ alebo „UMB“)

2. Poskytovateľ:	
Obchodné meno:		[●]
Sídlo/Miesto podnikania:	[●]
Právna forma:			[●]
Registrácia:			[●]
IČO: 				[●]
DIČ:				[●]
IČ DPH:			[●] 	(ak sa uplatňuje)
Bankové spojenie:		[●]
IBAN: 				[●]
Štatutárny orgán:		[●]
Osoba oprávnená 
na podpis Zmluvy:		[●]	
Osoba oprávnená rokovať 
vo veciach technických:	
Kontakty:	

(ďalej len „poskytovateľ“ a spolu s objednávateľom aj ako „zmluvné strany“ alebo jednotlivo ako „zmluvná strana“)

I. ÚVODNÉ USTANOVENIA 

1. Táto Zmluva sa uzatvára ako výsledok verejného obstarávania nadlimitnej zákazky s názvom „Poskytovanie upratovacích služieb v priestoroch Univerzity Mateja Bela v Banskej Bystrici a jej súčastí“ podľa ust. § 65 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „Zákon o verejnom obstarávaní“). 
2. Zmluvu objednávateľ ako verejný obstarávateľ uzatvára s úspešným uchádzačom, ktorý predložil svoju ponuku na základe oznámenia o vyhlásení verejného obstarávania a súťažných podkladov.
3. Zmluvné strany vyhlasujú, že sú spôsobilé Zmluvu uzatvoriť a plniť záväzky v nej obsiahnuté. Zmluvné strany zároveň vyhlasujú, že všetky vyhlásenia a prílohy pripojené ako podklady pre uzatvorenie Zmluvy, ako aj doklady a údaje v nich obsiahnuté sú pravdivé a sú účinné pri podpise tejto Zmluvy v nezmenenej forme.

II. PREDMET ZMLUVY 

1. Predmetom tejto Zmluvy je na jednej strane záväzok poskytovateľa poskytovať objednávateľovi za podmienok a v rozsahu dohodnutom v Zmluve a podľa požiadaviek objednávateľa upratovacie služby v priestoroch UMB a jej súčastí  a na druhej strane záväzok objednávateľa za riadne a včas poskytnuté služby zaplatiť poskytovateľovi cenu dohodnutú podľa článku III. Zmluvy. Upratovacie služby podľa tejto Zmluvy bude poskytovateľ vykonávať v objektoch objednávateľa:
1.1 ŠD 1, Tajovského 40, 974 09 Banská Bystrica,
1.2 ŠD 2, Komenského 20, 974 09 Banská Bystrica,
1.3 ŠD 3, Tajovského 51, 974 01 Banská Bystrica,
1.4 ŠD 4, Trieda SNP 53, 974 01 Banská Bystrica,
1.5 ŠD 5, Ružová 15, 974 11 Banská Bystrica,
1.6 Právnická fakulta, Komenského 20, 974 01 Banská Bystrica,
1.7 Ekonomická fakulta, Tajovského 10, 975 90 Banská Bystrica,
1.8 Pedagogická fakulta, Ružová 13, 974 11 Banská Bystrica, 
1.9 Fakulta politických vied a medzinárodných vzťahov UMB, Kuzmányho 1, 974 01 Banská Bystrica,
1.10 Fakulta prírodných vied UMB, Tajovského 40, 974 01 Banská Bystrica,
1.11 Fakulta prírodných vied UMB, Tajovského 36, 974 01 Banská Bystrica,
1.12 Filozofická fakulta UMB, Tajovského 40, 974 01 Banská Bystrica,
1.13 Fakulta telesnej výchovy, športu a zdravia, Tajovského 40, 974 01 Banská Bystrica,
1.14 Fakulta telesnej výchovy, športu a zdravia, Tajovského 57, 974 01 Banská Bystrica,
1.15 Univerzitná knižnica, Tajovského 51, 974 01 Banská Bystrica.
2. Pod pojmom upratovacie služby sa rozumie pravidelné upratovanie priestorov, vrátane nakladania a manipulácie s odpadom a pod., a to v rozsahu činností špecifikovaných v tejto Zmluve.
3. Presná špecifikácia priestorov v jednotlivých objektoch, periodicita poskytovaných služieb a ich rozsah sú uvedené v prílohe č. 1 k tejto Zmluve označenej ako „Špecifikácia a miesto poskytovania upratovacích služieb“ (ďalej len „Príloha č. 1“) a prílohe č. 4 označenej ako „Cenník - harmonogram a priestory upratovania“ (ďalej len „Príloha č. 4“), ktoré tvoria jej neoddeliteľnú súčasť. Uvedená plocha, počet objektov a rozsah poskytovaných služieb sa podľa požiadaviek objednávateľa môžu v priebehu trvania zmluvného vzťahu meniť. Každá zmena bude vopred prekonzultovaná obidvoma zmluvnými stranami a upravená písomne dodatkami k Zmluve.
4. Poskytovateľ môže poveriť vykonaním predmetu tejto Zmluvy inú osobu len s predchádzajúcim písomným súhlasom objednávateľa. Pri vykonávaní predmetu Zmluvy inou osobou má poskytovateľ zodpovednosť, akoby predmet Zmluvy vykonával sám.
5. Poskytovateľ nie je oprávnený realizovať celý predmet Zmluvy prostredníctvom subdodávateľov.
6. Pre každý objekt predmetu Zmluvy podľa bodu 1 tohto článku Zmluvy bude možné na základe písomnej dohody zmluvných strán, ktorá bude uzavretá minimálne 30 kalendárnych dní pred dňom nadobudnutia jej účinnosti, začať, pozastaviť alebo ukončiť upratovanie objektu objednávateľa.
7. Poskytovateľ je povinný na základe požiadavky objednávateľa v mimoriadnych prípadoch poskytnúť upratovacie služby na základe osobitnej objednávky. Rozsah činností občasných upratovacích služieb musí byť vopred písomne odsúhlasený osobou oprávnenou na rokovanie v technických veciach za objednávateľa. 

III. CENA A PLATOBNÉ PODMIENKY

1. Cena podľa Zmluvy je stanovená dohodou zmluvných strán na základe Prílohy č. 4 v súlade so zákonom č. 18/1996 Z. z. o cenách v znení neskorších predpisov ako maximálna a konečná. K cene bude účtovaná DPH v súlade s platnými právnymi predpismi. 
2. Celková cena za predmet Zmluvy je dohodnutá vo výške [•] Eur bez DPH (slovom: [•] Eur bez DPH), [•] Eur s DPH (slovom: [•] Eur s DPH). 
3. V cene sú zahrnuté všetky náklady spojené s plnením predmetu Zmluvy ako napr. cena čistiacich prostriedkov, osobných ochranných pracovných prostriedkov a pomôcok, ako aj pracovné náklady poskytovateľa na dopravu do miesta poskytovania služieb a späť.
4. Objednávateľ neposkytuje poskytovateľovi preddavok ani zálohovú platbu.
5. Cenu za služby sa objednávateľ zaväzuje uhradiť formou bezhotovostného platobného styku v eurách na základe faktúry zaslanej poskytovateľom. Poskytovateľ vystaví za poskytnutú službu daňový doklad - faktúru jedenkrát mesačne, vždy do 5. (piateho) dňa nasledujúceho kalendárneho mesiaca po mesiaci, v ktorom bola služba poskytnutá, a to v rozsahu v akom bola služba riadne a včas poskytnutá.
6. Splatnosť faktúr je 30 (tridsať) dní od ich preukázateľného doručenia objednávateľovi na adresu pre doručovanie faktúr uvedenú v záhlaví Zmluvy.
7. Ku cene za služby bude uplatnená (pripočítaná) DPH vo výške v zmysle platných právnych predpisov.
8. Objednávateľ je povinný uhradiť faktúru na bankový účet poskytovateľa uvedený vo faktúre.
9. Za deň úhrady bude považovaný deň odpisu finančných prostriedkov z účtu objednávateľa.
10. Faktúra musí obsahovať minimálne:
a) odvolanie sa na číslo Zmluvy,
b) označenie banky a číslo účtu v tvare IBAN poskytovateľa,
c) fakturovanú sumu v Eur zaokrúhlenú na dve desatinné miesta,
d) pečiatku a podpis oprávnenej osoby poskytovateľa,
e) ďalšie náležitosti faktúry podľa zákona č. 222/2004 Z. z. o dani z pridanej hodnoty v znení
neskorších predpisov.
11. Prílohou k faktúre bude podpísaný mesačný súpis upratovacích prác podľa Prílohy č. 5 tejto Zmluvy, označenej ako „Súpis upratovacích prác“ (ďalej len „Príloha č. 5“), ktorá tvorí jej neoddeliteľnú súčasť. Súpis upratovacích prác obsahuje zoznam a rozsah skutočne zrealizovaných upratovacích služieb za príslušný kalendárny mesiac. Faktúra môže byť vystavená len na základe objednávateľom potvrdeného mesačného súpisu upratovacích prác.
12. Ak faktúra bude obsahovať nesprávne cenové a iné údaje alebo faktúra nebude obsahovať všetky údaje a náležitosti v zmysle platných právnych predpisov, najmä podľa § 74 zákona č. 222/2004 Z. z. o dani z pridanej hodnoty v znení neskorších predpisov, resp. nebude obsahovať uvedené údaje a doklady alebo bude obsahovať nesprávne, či neúplné údaje a doklady, objednávateľ je oprávnený ju vrátiť na doplnenie poskytovateľovi v lehote do 5 (piatich) pracovných dní od dňa jej doručenia, čím sa ruší splatnosť faktúry a nová splatnosť začína plynúť dňom doručenia opravenej (správne vystavenej) faktúry.
13. Objednávateľ v súvislosti s fakturáciou neodmietne prijať elektronickú faktúru vyhotovenú poskytovateľom v súlade so Smernicou Európskeho parlamentu a Rady 2014/55/EU zo 16. apríla 2014 o elektronickej fakturácii vo verejnom obstarávaní (Ú.v. EÚ L 133, 06.05.2014), pokiaľ táto bude spĺňať ostatné náležitosti v zmysle tohto bodu Zmluvy. Zmluvné strany sú pri fakturácii povinné dodržiavať ustanovenia zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov a po vytvorení centrálneho ekonomického systému bude fakturácia prebiehať prostredníctvom tohto systému, pokiaľ im z tohto zákona takáto povinnosť vyplýva.


IV. DOBA TRVANIA ZMLUVY

1. Táto Zmluva sa uzatvára na dobu určitú, a to na 48 mesiacov, alebo do vyčerpania finančného limitu [•] € bez DPH (slovom: [•] eur a [•] eurocentov bez DPH), a to podľa toho, ktorá skutočnosť nastane skôr. 
2. Túto Zmluvu je možné ukončiť pred uplynutím doby, na ktorú bola dojednaná, a to: 
a) písomnou dohodou zmluvných strán, 
b) písomnou výpoveďou objednávateľa, bez udania dôvodu s výpovednou dobou jeden mesiac, ktorá začne plynúť prvým dňom mesiaca nasledujúceho po doručení písomnej výpovede druhej zmluvnej strane.
c) písomným odstúpením od tejto Zmluvy, v prípade podstatného porušenia povinností, ktoroukoľvek zo zmluvných strán uvedených v tejto Zmluve. Za podstatné porušenie podmienok Zmluvy sa považuje porušenie ustanovení Zmluvy uvedených v článku VI. bod 1, 3, 4 a 5 tejto Zmluvy zo strany poskytovateľa,  neuhradenie ceny za poskytnuté služby v lehote 30 dní po uplynutí lehoty splatnosti tejto Zmluvy zo strany objednávateľa. Zmluva zaniká v takomto prípade okamihom doručenia odstúpenia druhej zmluvnej strane.
3. Zmluvné strany sa dohodli, že akákoľvek písomnosť sa bude druhej zmluvnej strane doručovať na adresu uvedenú v záhlaví tejto Zmluvy, prípadne inú adresu oznámenú vopred druhej zmluvnej strane, pričom písomnosť sa bude považovať za doručenú aj v prípade jej neprevzatia adresátom a vrátenia odosielateľovi. Dňom doručenia bude v takom prípade deň vrátenia zásielky odosielateľovi. 


V. ČAS A MIESTO PLNENIA

1. Predmet Zmluvy sa poskytovateľ zaväzuje vykonávať počas pracovných dní v čase od 6:00 hod. do 20:00 hod. s rešpektovaním využívania jednotlivých miestností a priestorov zo strany objednávateľa.
2. Miesta plnenia sú uvedené v článku II. bod 1 tejto Zmluvy.





VI. PRÁVA A POVINNOSTI ZMLUVNÝCH STRÁN

1. Poskytovateľ sa zaväzuje:
a) poskytnúť upratovacie služby v súlade s požiadavkami objednávateľa podľa tejto Zmluvy, 
b) zabezpečovať predmet tejto Zmluvy vo vlastnom mene a na vlastnú zodpovednosť,
c) určiť zodpovedného zástupcu, ktorý ho bude zastupovať vo vzťahu k objednávateľovi, 
d) zabezpečiť všetky stroje, zariadenia a materiál, ktoré sú potrebné pre plnenie tejto Zmluvy,
e) používať iba ekologicky nezávadné výrobky, ktoré vylučujú poškodenie upratovaných priestorov a zariadení. Všetky škody vzniknuté použitím nevhodných postupov čistenia v plnej miere znáša poskytovateľ,
f) počas realizovania služieb chrániť životné prostredie v mieste plnenia Zmluvy aj mimo neho pred poškodením, zničením či ohrozením, ako možný dôsledok jeho metód práce,
g) rešpektovať prevádzkové podmienky objednávateľa vyplývajúce z platných časových rozvrhov obsadenosti jednotlivých priestorov a písomných pokynov osoby v mene objednávateľa oprávnenej na rokovanie v technických veciach,
h) zabezpečiť, aby po skončení prác v jednotlivých miestnostiach boli zavreté okná, zhasnuté svetlá a riadne uzamknuté miestnosti,
i) písomne predložiť objednávateľovi menný zoznam svojich pracovníkov a/alebo iných osôb, ktorí budú poskytovať upratovacie služby podľa tejto Zmluvy minimálne dva (2) pracovné dni pred zahájením poskytnutia upratovacích služieb a v rovnakej lehote písomne oznámiť všetky zmeny v zozname osobe oprávnenej v mene objednávateľa konať vo veciach technických,
j) postupovať pri vykonaní predmetu Zmluvy samostatne a niesť zodpovednosť za vykonanie predmetu Zmluvy, pritom sa zaväzuje dodržiavať všetky relevantné predpisy a zodpovedať za riadenie a koordinovanie prác svojich subdodávateľov,
k) zabezpečiť ID karty pre zamestnancov pre identifikáciu v objektoch objednávateľa,
l) vizuálne zaodieť zamestnancov – vesta,
m) bezodkladne písomne informovať objednávateľa o každom prípadnom zdržaní, či iných skutočnostiach, ktoré by mohli ohroziť včasné a riadne poskytnutie služby,
n) upratovacie práce vykonávať s maximálnou odbornou starostlivosťou a dbať na to, aby nedošlo k poškodeniu majetku objednávateľa,
o) dodržiavať všeobecné podmienky a zásady v oblasti ochrany pred požiarmi v zmysle zákona č. 314/2001 Z. z. o ochrane pred požiarmi v znení neskorších predpisov a v oblasti bezpečnosti v zmysle zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov,
p) používať bezpečnostné značenie pri umývaní podláh v súlade s nariadením vlády SR č. 387/2006 Z. z. o požiadavkách na zaistenie bezpečnostného a zdravotného označenia pri práci v znení neskorších predpisov („Nebezpečenstvo pošmyknutia“),
q) dodržiavať platné vnútorné predpisy objednávateľa, s ktorými bude oboznámený,
r) poskytnúť aplikácie (webového rozhrania) pre nahlasovanie nedostatkov - tiketovací systém. 
2. Objednávateľ sa zaväzuje:
a) umožniť poskytovateľovi prístup do upratovaných priestorov v zmysle harmonogramu uvedeného v Prílohe č. 1 tejto Zmluvy, 
b) poskytnúť spolupôsobenie potrebné na riadny výkon upratovacích prác, najmä zabezpečiť priestor pre likvidáciu, resp. sústreďovanie odpadu, ktorý vznikne pri poskytovaní upratovacích služieb; bezplatne zabezpečí studenú a teplú vodu a elektrickú energiu potrebnú pre plnenie predmetu Zmluvy,


c) pre potreby poskytovateľa bezodplatne vyčleniť v rozsahu predmetu Zmluvy zodpovedajúce množstvo uzamykateľných miestností pre uskladnenie technických prostriedkov vrátane materiálu a pre prezliekanie pracovníkov poskytovateľa zaisťujúcich upratovacie a čistiace práce,
d) zabezpečiť nádoby a kontajnery na zber separovaného odpadu.
3. Poskytovateľ zodpovedá za to, že práceneschopnosť, čerpanie dovoleniek, ani iná neprítomnosť jeho zamestnancov neovplyvnia plnenie tejto Zmluvy.
4. Poskytovateľ zodpovedá za všetky škody, ku ktorým dôjde v dôsledku jeho činnosti, ako aj zanedbaním povinností po skončení prác (napr. zatečenie miestnosti v dôsledku ponechaných otvorených okien).
5. Pracovníci poskytovateľa sú povinní odovzdať všetky veci nájdené na miestach výkonu práce určenému zamestnancovi objednávateľa a súčasne mu oznámiť všetky zistené závady a poškodenia.
6. Objednávateľ si vyhradzuje právo počas platnosti tejto Zmluvy zmeniť rozsah, frekvenciu upratovania plôch/priestorov uvedených v Prílohe č. 1, v ktorých majú byť vykonané upratovacie služby, a to formou písomného dodatku k Zmluve uzatvoreného s poskytovateľom podľa bodu 5 článku XII. Zmluvy s účinnosťou dodatku k Zmluve podľa bodu 3 článku XII. Zmluvy, tzn. nasledujúcim dňom po zverejnení dodatku k Zmluve v Centrálnom registri zmlúv (CRZ) a účinnosťou samotnej zmeny rozsahu, frekvencie upratovania plôch/priestorov uvedených v Prílohe č. 1 Zmluvy od prvého dňa nasledujúceho kalendárneho mesiaca po zverejnení dodatku k Zmluve v CRZ. Takto vykonaná zmena rozsahu plôch/frekvencie upratovania priestorov upratovacích služieb je platná až do jej prípadnej ďalšej zmeny podľa tohto bodu Zmluvy. 

VII. KONTROLA POSKYTOVANIA SLUŽIEB, ZODPOVEDNOSŤ ZA VADY A ŠKODU

1. Objednávateľ je podľa Zmluvy oprávnený po každom poskytnutí služieb uskutočniť kontrolu kvality a včasnosti upratovacích služieb a vhodnosti použitých čistiacich a upratovacích prostriedkov, strojov a zariadení. 
2. Poskytovateľ predloží objednávateľovi po skončení každého kalendárneho mesiaca na kontrolu a podpis mesačný súpis upratovacích prác podľa Prílohy č. 5, a to samostatne za každý objekt, resp. súčasť objednávateľa, v ktorom boli upratovacie služby v príslušnom kalendárnom mesiaci poskytované. Súpis upratovacích prác bude obsahovať najmä zoznam a rozsah skutočne zrealizovaných upratovacích služieb v príslušnom kalendárnom mesiaci, vrátane údajov o prípadných službách vykonaných na základe osobitnej objednávky. Poskytovateľ je povinný predložiť mesačný súpis upratovacích prác objednávateľovi na kontrolu a podpis bez zbytočného odkladu po skončení príslušného kalendárneho mesiaca. Podpísaný mesačný súpis upratovacích prác tvorí podklad na vystavenie faktúry za príslušný kalendárny mesiac.
3. Kontaktné osoby zmluvných strán sú:
a) za objednávateľa: [●] email: [●]
b) za poskytovateľa: [●] email: [●]
4. Poskytovateľ je povinný aj bez požiadania objednávateľa na vlastné náklady odstrániť všetky nedostatky svojej činnosti, ktoré vznikli pri poskytovaní plnenia podľa Zmluvy objednávateľovi.
5. Objednávateľ je povinný reklamovať zjavné vady kvality a rozsahu vykonaných upratovacích a čistiacich služieb okamžite pri ich zistení, najneskôr však do 3 (troch) pracovných dní odo dňa, kedy mala byť/bola služba vykonaná, resp. nebola služba vykonaná vôbec. V prípade zistenia akejkoľvek vady je objednávateľ povinný túto skutočnosť písomne bez zbytočného odkladu po ich zistení oznámiť osobe oprávnenej rokovať v technických veciach, a to kedykoľvek počas trvania Zmluvy. 
6. Poskytovateľ je povinný bezplatne a bez zbytočného odkladu odstrániť reklamovanú vadu, a to najneskôr do 24 hodín od jej oznámenia objednávateľom; pokiaľ povaha a rozsah vady neumožňuje jej odstránenie v lehote do 24 hodín od jej oznámenia, zmluvné strany si spoločne dohodnú spôsob a lehotu odstránenia reklamovaných vád. O reklamácií, ako aj odstránení vady bude vykonaný zápis.
7. Pokiaľ poskytovateľ neodstráni reklamované vady v lehote a spôsobom dohodnutým v súlade s bodom 5 tohto článku Zmluvy, objednávateľ je oprávnený reklamované vady odstrániť prostredníctvom tretej osoby na náklady poskytovateľa.
8. Porušenie povinnosti poskytovateľa uvedenej v bode 5 tohto článku Zmluvy sa považuje za podstatné porušenie Zmluvy.
9. Zmluvné strany zodpovedajú za škodu, ktorá vznikla porušením povinností zmluvných strán pri plnení záväzkov zo Zmluvy.
10. Poskytovateľ sa zaväzuje plniť svoje záväzky podľa Zmluvy tak, aby sa predchádzalo vzniku škody a s prihliadnutím na okolnosti prípadu vykonať všetky opatrenia potrebné na odvrátenie škody alebo zmiernenie jej rozsahu.
11. Poskytovateľ je povinný mať po celú dobu trvania tejto Zmluvy uzavreté poistenie zodpovednosti za škodu pri plnení Zmluvy na poistnú sumu vo výške minimálne vo výške celkovej ceny služieb podľa článku III. Zmluvy, alebo že takéto poistenie majú všetci jeho subdodávatelia. Poistenie nesmie byť uzavreté za nevýhodných podmienok a musí pokrývať zodpovednosť za akúkoľvek škodu spôsobenú činnosťou poskytovateľa pri plnení predmetu tejto Zmluvy a tiež tretím osobám. Zmluvné strany sa dohodli, že poskytovateľ poskytne objednávateľovi kópiu uzavretej poistnej zmluvy, ktorá bude tvoriť prílohu č. 3 tejto Zmluvy. 
12. Poskytovateľ zodpovedá za škodu, ktorá bola spôsobená v súvislosti s poskytovaním služieb podľa tejto Zmluvy konaním poskytovateľa a/alebo konkrétneho zamestnanca/zamestnancov poskytovateľa v rozpore so zákonom alebo všeobecne záväznými právnymi predpismi a/alebo povinnosťami poskytovateľa vyplývajúcimi zo Zmluvy.
13. Poskytovateľ nenesie žiadnu zodpovednosť za škodu vzniknutú na strane objednávateľa výlučne v prípade, ak k jej vzniku došlo v súvislosti s nedostatkami a závadami na strane objednávateľa, objednávateľ bol na ne zo strany poskytovateľa vopred písomne upozornený a objednávateľ napriek tomu na týchto trval, resp. tieto neodstránil.
14. Poskytovateľ sa zbaví zodpovednosti za škodu výlučne v prípade, ak preukáže, že škoda bola spôsobená okolnosťou vylučujúcou zodpovednosť.
15. Za okolnosti vylučujúce zodpovednosť sa považuje prekážka, ktorá bráni zmluvnej strane v splnení svojej povinnosti. Prekážka musí nastať nezávisle od vôle povinnej strany a nemožno predpokladať, že by povinná strana túto prekážku alebo jej následky odvrátila alebo prekonala a ďalej, že by v čase vzniku záväzku zo Zmluvy túto prekážku predvídala.
16. Náhrada škody je splatná do 30 (tridsiatich) kalendárnych dní odo dňa jej písomného uplatnenia poškodenou zmluvnou stranou, pričom výška škody, ktorej náhrada sa požaduje musí byť preukázateľná a odôvodnená.


VIII. MLČANLIVOSŤ

Poskytovateľ vyhlasuje, že zachová mlčanlivosť o všetkých dôverných informáciách objednávateľa, s ktorými sa pri poskytovaní služieb podľa tejto Zmluvy oboznámi, a to aj po skončení trvania tejto Zmluvy. Dôvernými informáciami sa rozumejú všetky skutočnosti osobnej alebo obchodnej povahy súvisiace s činnosťou objednávateľa alebo s jeho zákazníkmi, ktoré nie sú verejne bežne dostupné, a ktoré majú byť podľa zákona alebo podľa vôle objednávateľa utajené. Poskytovateľ sa týmto objednávateľovi zaväzuje, že nikomu neprezradí, nesprístupní ani nikomu nedovolí zmocniť sa vyššie uvedených dôverných informácií, a že tieto informácie nepoužije pre vlastný prospech alebo na akýkoľvek iný účel. Túto povinnosť má poskytovateľ aj vtedy, ak zabezpečí poskytovanie služieb podľa tejto Zmluvy inou osobou. 

IX. SUBDODÁVATELIA

1. Ak má poskytovateľ záujem zadať časť poskytovaných služieb subdodávateľovi, je povinný pri podpise tejto Zmluvy uviesť údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, funkcia. Zoznam subdodávateľov tvorí prílohu č. 2 Zmluvy ako jej neoddeliteľná súčasť. Uvedení subdodávatelia pri tom musia spĺňať podmienky účasti podľa § 32 ods. 1 písm. e) a f) Zákona o verejnom obstarávaní týkajúce sa osobného postavenia a neexistencie dôvodov na vylúčenie podľa § 40 ods. 6 písm. f) Zákona o verejnom obstarávaní. Za splnenie svojich záväzkov voči objednávateľovi však poskytovateľ zodpovedá v plnom rozsahu tak, ako keby predmet Zmluvy plnil on sám. Poskytovateľ zodpovedá za porušenie povinností vyplývajúcich z tejto Zmluvy zo strany svojich subdodávateľov v rozsahu ako by sa porušenia povinností vyplývajúcich z tejto Zmluvy dopustil sám. Poskytovateľ je povinný bezodkladne oznámiť objednávateľovi akúkoľvek zmenu týkajúcu sa subdodávateľov. 
2. Ak objednávateľ zistí, že subdodávateľ nie je schopný plniť si svoje záväzky, môže od poskytovateľa okamžite požadovať náhradu za tohto subdodávateľa alebo môže vyžadovať, aby poskytovateľ sám začal plniť predmet Zmluvy, ktorý plnil tento subdodávateľ. 
3. Objednávateľ je oprávnený požadovať od poskytovateľa predložiť zoznam subdodávateľov.


X. ZMLUVNÉ SANKCIE

1. Pre prípad omeškania objednávateľa s úhradou faktúry si môže poskytovateľ uplatniť nárok na úroky z omeškania v zmysle § 369a Obchodného zákonníka vo výške aktuálnej sadzby zákonných úrokov.
2. Objednávateľ je oprávnený požadovať od poskytovateľa zaplatenie zmluvnej pokuty vo výške 30,- Eur (slovom: tridsať eur) za každé porušenie povinnosti vyplývajúcej z harmonogramu upratovacích služieb podľa Prílohy č. 1 k tejto Zmluve, a to za každé porušenie povinnosti samostatne.
3. Uplatnením ani zaplatením zmluvnej pokuty podľa bodu 2 nie je nárok objednávateľa na náhradu škody v plnej výške dotknutý.
4. Nárok na zaplatenie zmluvných pokút dohodnutých medzi zmluvnými stranami vzniká dotknutej zmluvnej strane dňom porušenia zabezpečovanej zmluvnej povinnosti. Pre vznik nároku na zaplatenie zmluvnej pokuty je rozhodné porušenie zabezpečovanej povinnosti. Zavinenie zmluvnej strany sa nevyžaduje.
5. Zmluvná pokuta sa považuje za zaplatenú jej pripísaním na bankový účet oprávnenej zmluvnej strany uvedený v záhlaví Zmluvy.
6. Úhrada ktorejkoľvek zmluvnej pokuty podľa Zmluvy nezbavuje povinnú zmluvnú stranu povinnosti porušenú povinnosť splniť dodatočne, ani akýchkoľvek iných povinností podľa Zmluvy.
7. Zmluvné strany vyhlasujú, že výška zmluvnej pokuty dojednaná podľa Zmluvy je obvyklá a primeraná povahe a významu zabezpečovaných záväzkov a s touto výškou bez námietok súhlasia.



XI. DORUČOVANIE A KOMUNIKÁCIA ZMLUVNÝCH STRÁN

1. Každá komunikácia podľa Zmluvy medzi zmluvnými stranami bude prebiehať prostredníctvom oprávnených osôb uvedených v záhlaví Zmluvy.
2. Všetky oznámenia medzi zmluvnými stranami týkajúce sa plnenia Zmluvy musia byť vykonané v písomnej podobe a doručené osobne, elektronicky alebo poštou druhej zmluvnej strane podľa tohto článku Zmluvy. 
3. Zmluvné strany sa dohodli, že písomnú podobu komunikácie považujú za zachovanú aj v prípade elektronickej komunikácie (e-mail). 
4. Akákoľvek písomná komunikácia medzi zmluvnými stranami sa na účely plnenia Zmluvy bude považovať za doručenú v prípade: 
a) osobného doručenia prostredníctvom kuriérskej služby alebo inak, po jej prijatí adresátom, 
b) doručenia e-mailom, po doručení potvrdenia od príjemcu o prijatí, pričom príjemca nie je oprávnený vo vlastnom e-mailovom nastavení klientovi/osobe poverenej konať vo veciach technických odmietnuť odoslanie potvrdenia o prijatí e-mailu, alebo 
c) doporučenej zásielky, k dátumu uvedenému na potvrdení o doručení alebo na potvrdení o tom, že zásielku nemožno doručiť. 
5. Za deň doručenia zásielky zmluvnej strane, ktorej bola adresovaná, sa považuje aj deň: 
a) v ktorom ju táto zmluvná strana odmietla prijať, 
b) ktorým márne uplynula odberná lehota pre jej vyzdvihnutie na pošte alebo, 
c) v ktorý bola na nej zamestnancom pošty vyznačená poznámka, že „adresát je neznámy” alebo iná poznámka, ktorá podľa poštového poriadku znamená nedoručiteľnosť zásielky. 
6. Objednávateľ a poskytovateľ si po podpise Zmluvy oznámia navzájom kontaktné osoby zodpovedné za dodávku spotrebného hygienického materiálu, a to v rozsahu meno, priezvisko, e-mailový kontakt, tel. číslo.


XII. ZÁVEREČNÉ USTANOVENIA
1. Zmluva nadobúda platnosť dňom jej podpisu obidvomi zmluvnými stranami.
2. Zmluva nadobúda účinnosť dňom nasledujúcim po dni jej zverejnenia v Centrálnom registri zmlúv v zmysle ust. § 47a zákona č. 40/1964 Zb. Občianskeho zákonníka v znení neskorších predpisov.
3. Zmluvné strany berú na vedomie, že Zmluva podlieha zverejneniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a s jej zverejnením týmto súčasne vyjadrujú svoj súhlas.
4. Koniec lehoty určenej podľa týždňov, mesiacov alebo rokov pripadá na deň, ktorý sa pomenovaním alebo číslom zhoduje s dňom, na ktorý pripadá udalosť, od ktorej sa lehota začína. Ak nie je takýto deň v poslednom mesiaci, pripadne koniec lehoty na jeho posledný deň.
5. Zmluva môže byť menená len po dohode zmluvných strán, a to písomne, očíslovaným dodatkom Zmluvy riadne podpísaným oprávnenými zástupcami oboch zmluvných strán, ktorý sa tak stane  neoddeliteľnou súčasťou Zmluvy. Z povinnosti písomne zmeniť Zmluvu sú vyňaté zmeny Zmluvy spočívajúce v aktualizácii, zmene či oprave údajov ako napr. číslo účtu, adresa pre doručovanie, kontaktné údaje a pod., ak si tieto údaje obe zmluvné strany vzájomne odsúhlasia.
6. Zmluvný vzťah sa riadi právnym poriadkom platným na území Slovenskej republiky, pričom v prípade sporov o obsah a plnenie tejto Zmluvy vynaložia zmluvné strany všetko úsilie, ktoré je možné od nich spravodlivo požadovať k tomu, aby tieto spory boli vyriešené cestou zmieru, najmä, aby boli odstránené okolnosti vedúce k vzniku práva od Zmluvy odstúpiť alebo okolností spôsobujúcich jej neplatnosť. Ak sa zmluvné strany nedohodnú na spôsobe riešenia vzájomného sporu, má každá zo zmluvných strán právo predložiť spor na rozhodnutie príslušnému všeobecnému súdu.
7. Nedeliteľnú súčasť tejto Zmluvy tvoria prílohy:
Príloha č. 1 – Špecifikácia a miesto poskytovania upratovacích služieb,
	Príloha č. 2 – Zoznam subdodávateľov,
	Príloha č. 3 – Kópia poistnej zmluvy poskytovateľa,		
Príloha č. 4 – Cenník - harmonogram a priestory upratovania, 
Príloha č. 5 – Súpis upratovacích prác.
8. Práva a povinnosti zmluvných strán touto Zmluvou neupravené sa riadia príslušnými ustanoveniami Obchodného zákonníka a ostatných všeobecne záväzných právnych predpisov platných na území Slovenskej republiky. 
9. Ak sa stane alebo ak je akékoľvek ustanovenie alebo podmienka Zmluvy neplatnou alebo nevynútiteľnou, neovplyvňuje táto neplatnosť alebo nevynutiteľnosť ostatné ustanovenia Zmluvy, pokiaľ z právnych predpisov nevyplýva inak.
10. Táto Zmluva je vyhotovená v 4 (štyroch) rovnopisoch, pričom každá zo zmluvných strán prevezme po jej podpise 2 (dve) jej vyhotovenia. Každé vyhotovenie Zmluvy má povahu originálu.
11. Zmluvné strany vyhlasujú, že si túto Zmluvu pred jej podpisom riadne prečítali, uzatvárajú ju slobodne, vážne, považujú ju za určitú a zrozumiteľnú a nebola dojednaná v tiesni ani za inak jednostranne nevýhodných podmienok, na znak čoho, ju vlastnoručne podpisujú.



V Banskej Bystrici dňa ................	         	V ........................ dňa ...................


Za objednávateľa:				Za poskytovateľa:



..........................................................		...............................................................
     PhDr. Martina Straková			                     Uchádzač
           kvestorka UMB					              [•]
					              meno a priezvisko štatutárneho orgánu
                                                                                       označenie štatutárneho orgánu
                                                                                                    obchodné meno 

